Publication: Magyar Közlöny
Issue: MK-1999-118 (Year: 1999, Number: 118)
Era: 1990-2004
Section: 1994., 197., 203—204.; 30/1997. (IV. 29.) AB határozat,
Paragraph Index: 1674

62. §-ának (1)—(2) bekezdése azonos módon rendelte megállapítani az 1998. január 1-jei és az 1999. január 1-jei nyugdíjemelés mértékét, nem következik az, hogy a Tny. 62. § (1) és (2) bekezdésének hatálya alá tartozó jogalanyok olyan homogén csoportot képeznének, akik között a különbségtétel felveti az Alkotmány 70/A. § (1) bekezdésében szabályozott jogegyenlőség sérelmét. A Tny. 62. §-ának eredeti (2) bekezdése az 1999. január 1-jei nyugdíjemelésre vonatkozott, szabályait alkalmazni kellett mindazon jogalanyokra, akiknek nyugdíját 1999. január 1-je előtt állapították meg. A szabály módosítása is minden 1999. január 1-je előtt megállapított nyugdíjra kiterjed, függetlenül attól, hogy a nyugdíjat mely időpontban állapították meg, így a nyugdíjasok között a nyugdíj megállapításának időpontja szerinti különbségtétel nem áll fenn. A Tny. 62. § (2) bekezdésének és a Korm. r.-nek a nyugdíjak emelése során alkalmazott differenciált megoldása — mivel az az azonos szabályozási körbe tartozó jogalanyok között tesz különbséget — vitathatatlanul az Alkotmány 70/A. §-a alá tartozik, és az Alkotmánybíróságnak vizsgálnia kell annak alkotmányosságát az Abh. által megállapított azon alkotmányossági követelménnyel összefüggésben is, hogy az állam a társadalombiztosítási rendszeren belül meglévő biztosítási és szociális elemek arányát nem változtathatja meg önkényesen. A vizsgált szabályok alapján megállapítható, hogy az infláció tervezett mértékének megfelelő 11%-os nyugdíjemelést minden, a vitatott rendelkezések hatálya alá tartozó nyugdíjas megkapta. Azok a nyugdíjasok kaptak ennél nagyobb összegű emelést, akiknél a 11%-os emelés nem érte el a 3500 forintot, az emelés mértéke azonban ezen nyugdíjasok esetében sem haladhatta meg a 25,5%-ot. A szabályozás tehát az alacsony (a létminimum alatti, illetőleg azt alig meghaladó) nyugdíjjal rendelkezők javára előnyösebb nyugdíjemelési szabályokat állapított meg, azaz pozitív diszkriminációt alkalmazott meghatározott, hátrányos szociális helyzetben élő nyugdíjasrétegek javára.

Source: https://magyarkozlony.hu/hivatalos-lapok/5b22e3113a889e574eb21a43c906618e4286f2be/dokumentumok/9ee8d162b16e80cd11dbe8b776dc1de33d07245a/letoltes